b"\n_START_ARTICLE_\n\xc3\x98stbanetorvet Station\n_START_SECTION_\nStationsbygningen\n_START_PARAGRAPH_\nBaneg\xc3\xa5rden blev tegnet af arkitekt N.P.C. Hols\xc3\xb8e, som fem \xc3\xa5r senere (i 1882) brugte de samme tegninger ved opf\xc3\xb8relsen af Faaborg Baneg\xc3\xa5rd. Bygningen er i bevaringsklasse 3 og har alts\xc3\xa5 h\xc3\xb8j bevaringsv\xc3\xa6rdi. I 1979 var den i s\xc3\xa5 forfalden tilstand, at bz'ere indtog den. Efter en brand, der \xc3\xb8delagde en stor del af taget, ville Aarhus Byr\xc3\xa5d i 1984 have revet den ned for at anl\xc3\xa6gge en ny vej til containerhavnen. Det blev forhindret af stor folkelig modstand._NEWLINE_En selvejende institution k\xc3\xb8bte bygningen for et symbolsk bel\xc3\xb8b og satte den i stand med stor respekt for dens arkitektoniske og kulturhistoriske v\xc3\xa6rdier. Der blev fundet nye lejere, som kunne udnytte de fine historiske rammer: f\xc3\xb8rst to indretningsarkitekter, der havde tegnestue og m\xc3\xb8beludstilling her, og siden 2000 m\xc3\xb8belhuset Paustian._NEWLINE_Efter at containerhavnen er flyttet og har givet plads til den ny havnebydel Aarhus \xc3\x98, er der alligevel anlagt vej herud, men umiddelbart nord for stationen, hvor Aarhus Kommune i 2011 etablerede en ny jernbaneoversk\xc3\xa6ring samtidig med at Banedanmark renoverede stationens sporanl\xc3\xa6g.\n_START_SECTION_\nLetbanen\n_START_PARAGRAPH_\nStationen indg\xc3\xa5r i den f\xc3\xb8rste etape af Aarhus Letbane. Fra N\xc3\xb8rreport til Lystrup er der anlagt en dobbeltsporet letbane via Skejby og Lisbjerg. Loven om Aarhus Letbane indeholder desuden en afgrening til \xc3\x98stbanetorvet. Den nye letbane erstatter ikke Grenaabanens hidtidige jernbanespor gennem Risskov og Vejlby \xe2\x80\x93 det bevares som enkeltsporet letbanestr\xc3\xa6kning, hvor de hurtigere tog til/fra Grenaa skal k\xc3\xb8re. \xc3\x98stbanetorvet Station bliver den n\xc3\xa6rmeste letbanestation for Aarhus \xc3\x98. I forbindelse med godkendelse af letbanen er str\xc3\xa6kningen blevet forsinket, blandt andet fordi trafikstyrelsen har fastsl\xc3\xa5et, at der er tale om en eksisterende jernbane og ikke en ny letbane."